钦定古今图书集成/明伦汇编/宫闱典/第060卷 > 陈
## 钦定古今图书集成/明伦汇编/宫闱典/第060卷 > 陈

### 武帝永定三年六月文帝即位九月辛酉立皇子伯宗为皇太子王公以下赐帛各有差

按《陈书文帝本纪》云云。按《废帝本纪》，“废帝讳伯宗，
字奉业，小字药王，世祖嫡长子也。梁承圣三年五月
庚寅生。永定二年二月戊辰，拜临川王世子。三年，世
祖嗣位，八月庚戌，立为皇太子。自梁室乱离，东宫焚
烬，太子居于永福省。天康元年四月癸酉，世祖崩，其
日太子即皇帝位于太极前殿。”

### 废帝光大元年立皇子至泽为皇太子

按《陈书废帝本纪》：光大元年：“秋七月戊申，立皇子至
泽为皇太子，赐天下为父后者爵一级，王公卿士已
下赉帛各有差。”

### 宣帝大建元年正月甲午即皇帝位立世子叔宝为皇太子

按《陈书宣帝本纪》云云，按《后主本纪》，“后主讳叔宝，
字元秀，小字黄奴，高宗嫡长子也。梁承圣二年十一
月戊寅生于江陵。明年，江陵陷，高宗迁关右留后主
于穰城。天嘉三年归京师，立为安成王世子，天康元
年授宁远将军，置佐史。光大二年为太子中庶子，寻
迁侍中，馀如故。大建元年正月甲午，立为皇太子。十
四”年正月甲寅，高宗崩乙卯，“《始兴王叔陵》作逆伏诛。”
丁巳，太子即皇帝位于太极前殿。

大建四年，创筑东宫，特置起部尚书，用主监作。
按《陈书宣帝本纪》，“大建四年十二月丁卯，诏曰：‘梁氏
之季，兵火荐臻，承华焚荡，顿无遗构。宝命惟新，迄将
二纪，频事戎旅，未遑修缮。今工役差闲，椽楹有拟，来
岁开肇，创筑东宫，可权置起部尚书、将作大匠，用主
监作’。”

大建十四年正月，后主即位。四月，立皇子引为皇太
子。

按《陈书后主本纪》，大建十四年正月，后主即位，夏四
月丙申，立皇子永康公引为皇太子，赐天下为父后
者爵一级，王公以下赉帛各有差。按《吴兴王引传》，
吴兴王引，字承业，后主长子也，大建五年二月乙丑，
生于东宫。母孙姬，因产卒，沈皇后哀而养之，以为己
子。时后主年长，未有裔嗣，高宗因命以为嫡孙。其日
下诏曰：“皇孙初诞，国祚方熙，思与群臣，共同斯庆。”内
外文武，赐帛各有差。为父后者，赐爵一级。十年，封为
永康公。后主即位，立为皇太子。引性聪敏好学，执经
肄业，终日不倦，博通大义，兼善属文。至德二年，躬出
太学，讲《孝经》，讲毕，又释奠于先圣先师。其日，设金石
之乐于太学，王公卿士及太学生并预“宴。是时张贵
妃、孔贵嫔并爱幸，沈皇后无宠，而近侍左右数于东
宫往来，太子亦数使人至后所，后主疑其怨望，甚恶
之。而张、孔二贵妃又日夜构成后及太子之短，孔范
之徒，又于外合成其事。”祯明二年，废为吴兴王，仍加
侍中、中卫将军。三年入关，卒于长安。按《袁宪传》：宪
除侍中、信威将军，太子詹事。至德元年，太子加元服
二年，行释奠之礼。宪于是表请解职，后主不许。给扶
二人，进号云麾将军，置佐史。皇太子颇不率典训，宪
手表陈谏，凡十条，皆援引古今，言辞切直。太子虽外
示容纳，而心无悛改。后主欲立宠姬张贵妃子始安
王为嗣，尝从容言之，吏部尚书蔡征顺旨称赏。宪厉
色折之曰：“皇太子国家储嗣，亿兆宅心，卿是何人，轻
言废立！”夏竟废太子为吴兴王。后主知宪有规谏之
事，叹曰：“袁德章实骨鲠之臣。”即日诏为尚书仆射。

### 后主祯明二年六月庚子立军师将军扬州刺史始安王深为皇太子

按《陈书后主本纪》云云，按《皇太子深传》，“皇太子深，
字承源，后主第四子也。少聪慧，有志操，容止俨然，虽左右近侍，未尝见其喜愠。以母张贵妃故，特为后主
所爱。至德元年，封始安王，邑二千户。寻为军师将军、
扬州刺史，置佐史。祯明二年，皇太子引废，后主乃立
深为皇太子。三年，隋师济江，六军败绩，隋将韩擒虎
自”南掖门入，百僚逃散。深时年十馀岁，闭阁而坐，舍
人孔伯鱼侍焉。隋军排阁而入，深使宣令劳之曰：“军
旅在途，不乃劳也。”军人咸敬焉。其年入关。隋大业中
为枹罕太守。